Dakar-ren: Bekyk regulasies weer | Netwerk24
Deur Smittie de Villiers, Paarl 28 Januarie 2021 05:09
Die berig verlede week oor Stephane Peterhansel se tirade oor Nasser al-Attiyah se ego wat hom die Dakar-ren sou gekos het, het betrekking. Hier is 'n paar feite om in ag te neem:
1. Die oorspronklike idee met die toelating van die buisraammotors was om private deelnemers 'n kans te gee om goedkoper voertuie te kan bou vir deelname. ASO, die Franse organiseerders van die Dakar-ren, wou graag 'n Franse inskrywing (Peugeot) laat wen het. Daarom het hulle destyds 'n amptelike fabrieksinskrywing met 'n buisraamvoertuig toegelaat.
Dit was teen die gees van die wedren, want dis die groot vervaardigers wat al die geld in hul fabriekspanne (met hul voertuie wat op standaardmodelle gebaseer is) inpomp om te kan deelneem.
2. Die duinebesies weeg 400 kg ligter en kan enige enjin gebruik. Hulle het ook groot 17 duim-wiele en kan in die ry hul bande op- of afblaas. Hulle word ook dubbel die wiel-artikulasie toegelaat van die 4x4-bakkies, en kan dus skokke beter absorbeer, wat tot minder pap wiele lei.
Ek stem saam met Nasser al-Attiyah dat daar weer na die regulasies gekyk moet word om regverdig te wees, want Nasser het blykbaar ongelooflike kanse gewaag net om by die Mini's te bly terwyl Peterhansel en Sainz dit redelik kalm gevat het, relatief gesproke!